Miljøorganisasjoner og andre miljøforkjempere mener den nye motorveien vil gi økt kapasitet, og dermed øke biltrafikken inn til Oslo. Miljøpartiet de Grønne kaller prosjektet utdatert og i strid med klimaforliket fra 2012. Partiet mener ny E18 vil gi «flere biler, mer luftforurensning og undergrave kollektivtrafikken», at en ny motorvei ikke vil løse køproblematikken i rushtiden, og de vil i stedet rette innsatsen mot økt satsning på kollektivtrafikken i området. Flere trafikkforskere mener at utbyggingen ikke vil løse køproblemene i rushtiden. Statens vegvesen forutsetter at biltrafikken ikke vil øke med høye bompengesatser eller strenge parkeringsrestriksjoner i Oslo. Kollektivtransportselskapet Ruter har vært skeptiske til både kostnader og nytten ny vei vil gi for kollektivtransporten.miniatyr|Ved å flytte E18 i tunnel under Sandvika, mener tilhengerne av prosjektet at man kan fjerne dagens motorveibru og åpne sentrum ut mot fjorden. Tilhengerne av motorveiprosjektet argumenterer derimot for at den nye veien vil være et byutviklings- og miljøprosjekt. De mener også at det vil bli betydelig mindre støy og forurensning for tusenvis av beboere langs dagens E18, og at fremkommeligheten vil bli forbedret for syklister, busser og næringstransport. Tunnelene under Sandvika og utenom Asker vil frigjøre arealer som kan brukes til å utvikle tettstedene, ifølge dem. Eiendoms- og utbyggingsselskaper som Selvaag og OBOS ser også muligheter for å bygge rundt 1000 nye boliger og sysselsette ytterligere 4500 årsverk.